โม ซิซแลค

มอร์ริส "โม" ซิซแลค (; ) เป็นตัวละครในการ์ตูนแอนิเมชันซีรีส์บนโทรทัศน์เรื่อง เดอะซิมป์สันส์ พากย์เสียงโดย Hank Azaria และปรากฏตัวครั้งแรกในตอนปฐมทัศน์ของซีรีส์ ตอน "Simpsons Roasting on an Open Fire" โมเป็นเจ้าของและบาร์เทนเดอร์ที่โมส์ทาเวิร์น (Moe's Tavern หรือชื่อไทย "ร้านโมชวนเมา") บาร์ในสปริงฟีลด์ ที่โฮเมอร์ ซิมป์สัน, บาร์นีย์ กัมเบิล, เลนนี ลีโอนาร์ด, คาร์ล คาร์ลสัน และอีกหลายตัวละครมักไปดื่มเป็นประจำ

โมเป็นคนที่โดดเดี่ยว หงุดหงิด และอนาถ รวมถึงยังโมโหร้ายออกไปทางรุนแรง และยังเป็นคนอับโชค โมยังเคยพยายามฆ่าตัวตายหลายครั้ง ส่วนมุกตลกที่ยังคงมีอยู่เรื่อย ๆ ตลอดซีรีส์นั้นคือบาร์ต ซิมป์สัน ชอบโทรปั่นป่วน (prank call) โม, การที่โมประกอบกิจกรรมและธุรกิจที่ผิดกฎหมายที่บาร์ของเขา และชาติพันธุ์ที่กำกวมของเขา

แม็ท เกรนิง ผู้สร้างเดอะซิมป์สันส์ สร้างโมขึ้นโดยเลียนจาก Louis "Red" Deutsch ผู้โด่งดังจากการที่ถูกโทรแกล้งหลายครั้งจากผู้อยู่อาศัยในเมืองเจอร์ซีซิตี (นิวเจอร์ซี) ซึ่ง Tube Bar prank calls เหล่านี้ที่เป็นแรงบันดาลใจให้บาร์ต ซิมป์สันมักโทรแกล้งโมอยู่บ่อย ๆ รวมทั้งอารมณ์โกรธและด่าทอกลับหลังรู้ตัวว่าโดนแกล้งของโมนั้นก็ได้มาจาก Deutsch เช่นกัน นามสกุล "ซิซแลค" (Szyslak) นั้นเปิดเผยครั้งแรกในตอน "Who Shot Mr. Burns? (Part One)" นักเขียนเรื่องซิมป์สันส์สองคนคือ Bill Oakley กับ Josh Weinstein เจอชื่อนี้ในสมุดโทรศัพท์และตั้งเป็นนามสกุลให้กับโม เพื่อที่ชื่อย่อของโมจะได้เป็น M.S. ซึ่งทำให้เขากลายเป็นผู้ต้องสงสัยยิงมิสเตอร์เบิรนส์ในตอนดังกล่าว ลักษณะของโมนั้นออกแบบโดย Dan Haskett โดยให้ใบหน้าของโมได้เค้าโครงมาจากหน้าของกอริลลา

อ้างอิง 

ตัวละครในเดอะซิมป์สันส์
ตัวละครชายในแอนิเมชัน
ตัวละครชาวดัตช์
ตัวละครในบันเทิงคดีที่อิงจากบุคคลจริง
ตัวละครในบันเทิงคดีที่มีความถนัดมือซ้าย
ตัวละครที่พยายามฆ่าตัวตาย